Polisiebeampte beroof, geskietArgieffoto. ŉ Polisiebeampte wat van diens af was, is na bewering Sondagaand deur twee mans oorrompel nadat hy in ŉ parkeerterrein in die Richardsbaai-middestad in KwaZulu-Natal gestop het. Die twee mans het hom aangeval en van sy dienspistool en sy motor beroof. Die verdagtes het skote op die polisiebeampte afgevuur en hy het verskeie skietwonde opgedoen. Hy is na ŉ hospitaal geneem waar hy steeds in ŉ ernstige toestand is. Die Empangeni-honde-eenheid, in samewerking met die Ulundi- taktiese reaksiespan, het kort daarna inligting rakende die betrokke verdagtes ontvang en opgevolg. Die polisiebeampte se voertuig is in die Malmoth-omgewing opgemerk, waarna die polisie die verdagtes agternagesit het. ŉ Skietgeveg het ontstaan en die verdagtes het beheer oor die voertuig verloor. Die twee verdagtes, 23 en 29 jaar oud, is in hegtenis geneem en die polisiebeampte se vuurwapen is in hulle besit gevind. Die verdagtes staan tereg op aanklagte van die besit van gesteelde goedere, poging tot moord en die onwettige besit van ŉ vuurwapen en ammunisie. Hulle het Maandag in die Melmoth-landdroshof verskyn. Lt.genl. Khombinkosi Jula, provinsiale polisiekommissaris, het die aanval op die polisiebeampte streng veroordeel. “Misdadigers moet weet dat ŉ aanval op ŉ polisiebeampte ŉ aanval op die land is. “Dit is ontstellend om te hoor dat ŉ polisiebeampte aangeval word terwyl ons nog rou oor kapt. Thulani Louis Muthunyana Molefe wat verlede week vermoor is.” Maroela Media het vroeër berig kapt. Molefe se vermeende moordenaar is Saterdag in ŉ skietgeveg met die polisie dood. Bheki Cele, minister van polisie, sal vandag kapt. Molefe se begrafnis bywoon.